Numru ta' studenti li qed jistudjaw biex isiru għalliema fl-iskejjel primarji qalu li jinsabu frustrati wara li d-Dipartiment tal-Edukazzjoni biddlilhom liema skola kienu qed jagħmlu l-prattika tagħhom. L-istudenti, li jinsabu fit-tieni sena tal-kors tal-"Masters in Teaching Learning in Early Childhood and Primary Education", qalu lil Newsbook.com.mt li saru jafu b'din id-deċiżjoni t-Tnejn li jiġi ġimgħa qabel ma bdew il-prattika tagħhom. Milli jidher din id-deċiżjoni ttieħdet mill-Ministeru tal-Edukazzjoni li qed jipprova jindirizza n-nuqqas ta' għalliema fl-iskejjel primarji. F'Ottubru, il-Qorti ddeċidiet li l-Unjin tal-Għalliema Maltin (MUT) u l-Unjin tal-Edukaturi Professjonali (UPE) kellhom id-dritt li joħorġu direttivi għall-membri tagħhom wara li l-Ministeru tal-Edukazzjoni pprova jagħmel mandat ta' inibizzjoni fuqhom. Aqra aktar: Il-Qorti tiddeċiedi li l-MUT u l-UPE jistgħu joħorġu direttivi L-istudenti saħqu li minħabba li l-prattika tas-sena l-oħra kienet ikkanċellata minħabba l-pandemija tal-COVID-19, din is-sena se jkollhom jagħmlu żewġ prattiċi u jissottomettu t-teżi tagħhom fl-aħħar tas-sena akkademika. Huma spjegaw li l-ftit ġimgħat li għamlu josservaw il-klassi tagħhom kienu għalxejn jekk issa se jkollhom bżonn josservaw klassi ġdida u jibdew mill-bidu. "Kulħadd iħossu daqxejn anzjuż meta jagħmel il-prattika imma issa għandek ħdax-il student li ġew infurmati li x-xogħol li għamlu waqt il-prattika kien għalxejn," argumenta student ieħor. Dan il-grupp ta' studenti qal li din id-deċiżjoni hija waħda ta' diskriminazzjoni u li l-istudenti għandhom ikollhom aktar sapport b'xi forma ta' kumpens jew remedju. "Ingħataw ir-riżorsi meħtieġa għal dawn l-istudenti" – Caruana Intant, il-Ministru tal-Edukazzjoni Justyne Caruana qalet li ġew allokati r-riżorsi neċessarji għal dawn l-istudenti biex jagħmlu l-prattika tagħhom imma ma tatx dettalji fuq jekk hux se jingħataw estensjoni għal xogħolhom. Hi fakkret li din is-sena, grazzi għax-xogħol tal-Gvern Laburista, ġew introdotti pagamenti għal dawk li jagħmlu l-'work practice' għal erba' jew tmien ġimgħat. Caruana kkwotat ukoll l-istħarriġ tal-Uffiċċju Nazzjonali tal-Istatistika (NSO) li sab li kien hemm żieda ta' 761 student li daħlu fil-korsijiet tal-edukazzjoni fl-iskejjel terzjarji. L-istħarriġ li kkwotat il-Ministru: Jonqsu l-istudenti fl-iskejjel post-sekondarji Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_61815ae790a61_rand.td-a-rec-img{text-align:left}.td_uid_3_61815ae790a61_rand.td-a-rec-img img{margin:0 auto 0 0}